Jo und denn endlich oder leider wia ma will, hemmer Kapstadt denn verloh. Dr nöchsti Halt isch no  nit würklich wit weg gsi. Hermanus. Miar hen au nur eimol döt pfust und hen dr ganz Tag dodrmit verbrocht, irgendwo a Wal z gseh. Leider isch nüt gsi mit Wal. Jo nu…Knysna isch denn üseri nögschti Station gsi. Das isch no a recht schöni Laguna an dr Garden Route. A klini Bootstour mit Wanderig hemmer gmacht. Cool isch nur gsi. Dass ma Berguf gfahra worda isch und nur het müass wieder aba laufa. Ganz in minem Sinn natürlich. Vo döt us hemmer eigentlich wella uf Cintsa fahra. Wüll das aber huara wit gsi wär  hemmer no a Zwüschastopp igleit und imana recht abfuckta Backpacker übernachtet. D Priska het döt zerschta mol d Schloftüta füragno wülls nit würklich sooo suber gsi isch döt. Jo nu für ei Nacht got das jo mol nit wohr. Miar sin denn döt au recht früa am Morga wieder ganga zum eba uf das Cintsa z fahra. Miar hen döt eigentlich a Safarizelt reserviart gha. Bim Check-In het ma üs denn gseit, dass dia Zelt recht noch bir Bar segen und dass es am Weekend (es isch grad Fritig gsi) recht lut könni werda. Sie  hegend aber für da glich Priis a Doppelzimmer imana Cottage. Jo guat das nehmener. A Cottage isch a Hüsli wos a Kuchi und Bad het. Üsers het drei Schlofzimmer gha. Also nit alli für üs. In da andara Zimmer hen natürlich anderi Lüt gschlofa. A Dütsches Päärli und a Schwedisch/Englischs Päärli hen döt scho gwont. Dia sind echt no cool druf gsi und miar sin no recht viel mit dena umaghängt, händ grilliart, Karta gspielt und so. Sind no cooli Täg gsi döt und z Backpacker isch au genial gsi. Biz erhöht mit Blick uf  z Meer. Herrlich!